የዓለማቀፉ የኬሚካል ጦር ክልከላ ድርጅት በሶሪያ ዱማ የመስክ ጉብኝት እንዲያደርግ ተፈቀደ
የዓለማቀፉ የኬሚካል ጦር ክልከላ ድርጅት በሶሪያ ዱማ የመስክ ጉብኝት እንዲያደርግ ተፈቀደለት፡፡የዓለማቀፉ የኬሚካል ጦር መሳሪያ ክልከላ ድርጅት ከሶሪያዋ መዲና ደማስቆ በስተሰሜን ምስራቅ የምትገኘው ዱማ ከተማ የኬሚካል የጦር መሳሪያ ጥቅም ላይ ውሏል መባሉን ተከትሎ በደማስቆ ከከተመ አራተኛ ቀኑን ይዟል፡፡ነገር ግን ከበሽር አላሳድ መንግስት ጀርባ እንደ ተራራ ተጋርዳ የቆመችው የሩሲያን መንግስት አዎንታዊ ምላሸ ባለማግኘቱ በዚያች ሰላም እንደ ሰማይ በራቃት የሶሪያ መዲና ያለስራ ተቀምጦ ሰንብቷል ይለናል የቢቢሲ ዘገባ፡፡ቅዳሜ እለት ደማስቆ የደረሰ ተቋሙ ዱማን እንዲጎበኙና ምርመራቸውን እንዲጀምሩ አልተፈቀደላቸውም ነበር፡፡በፈረንጆቹ ሚያዚያ 7 በሞስኮው መንግስት የሚደገፈው የበሽር አላሳድ መንግስት በዱማ ሰማይ ያዘነበው የተከለከለ የተባለው የጦር መሳሪያ ባመጣው መዘዝ በአሜሪካ፣ ፈረንሳይና እንግሊዝ መንግስት ጥምር ሀይል የሚመራው የጦር ሀይል ባሳለፍነው አርብ ለቅዳሜ አጥቢያ የሚሳኤል ናዳ በሶሪያ ሰማይ ስር ቢለቅም የተሳካው ግን ጥቂት ብቻ መሆኑ ተነግሮለታል፡፡በዱማ ጥቅም ላይ ውሏል ስለተባለው የኬሚካል የጦር መሳሪያ ግን ሶሪያና ሩሲያ አሉባልታ ወሬ ነው ሲሉ አጣጥለውታል፡፡የሶሪያ መንግስት ሚዲያ ይፋ እንዳደረጉት በምዕራብ ሶሪያዋ ላይ የተነጣጠረውን የምዕራባውያን ሚሳኤል የሶሪያ መከላከያ ለማክሸፍ ችሏል፡፡የሻይራት አየር ማረፊያን ትኩረቱ ውስጥ ያስገባውን ሚሳኤልም በተመሳሳይ ቁጥጥር ስር ሊውል ችሏል ነው የተባለው፡፡የኢራኑ ሄዝቮላ ታጣቂ ደጋፊ ዘገባም የሶሪያ አየር ሀይል የዱማር አየር ማረፊያ ማለትም የመዲናዋ ደማስቆ ሰሜን ምስራቅን ትኩረቱ አድርጎ የተተኮሰውን የምዕራባውያኑን ሚሳኤል አምክኗል፡፡የፔንታጎኑ ቃላአቀባይ ግን በዚያች ስፍራ ላይ አነጣጥሮ የተተኮሰ ሚሳኤል የለም ሲሉ ለሮይተርስ ተናግሯል፡፡ይህን ተከትሎ የዱማው የኬሚካል የጦር መሳሪያ አገልግሎት ላይ ስለመዋል አለመዋል ለመመርመር ደማስቆ የገባው የጦር መሳሪያ ክልከላ ድርጅት OPCW የሀገሪቱን መንግስት ፈቃድ ባለማግኘቱ ወደ ተልዕኮው ለመግባት ተስኖት ሰንብቷል፡፡በተቋሙ የአሜሪካ መልዕክተኛ ግን ሩሲያ በአገልግሎት ላይ የዋለውን የኬሚካል ጦር መሳሪያ ምልክት አስቀድማ ሳታጠፋ እንዳልቀረች ነው የገለጹት፡፡የሩሲያው የውጭ ጉዳይ ሚኒስትር ሰርገ ላቭሮቭ ከቢቢሲ ሃርድ ቶክ ሾው ጋር ባደረጉት ቆይታ ሩሲያ ከምርመራው ጋር የተለየ ፍላጎት የላትም፤ የሶስቱ ሀገራት ጥምር ጦር ከድርጅቱ ውጤት አስቀድሞ የወሰዱት እርምጃ የሚወቀስ ነው ብለዋል፡፡ምዕራባውያኑ ግን በወቅቱ እንደማስረጃ የወሰዱት የሶሪያ ሆስፕታሎች ማስረጃ በዱማ ጥቃት ጉዳት የደረሰባቸው ወገኖች ፊታቸው ላይ የመርዛማ ጋዝ ምልክት በጥቃቱ ላይ ስለመታየቱ ምልክቶች ማሳየታቸው ነው ተብሏል፡፡የአሜሪካ ምንጮች እንደሚያሳዩት በተጠቂዎቹ የደምና ሽንት ናሙና የክሎሪንና ነርቭ መገኘታቸውን አንስተዋል፡፡ይህንኑን በመንተራስም የአሜሪካው ፕሬዝዳንት ዶናልድ ትራምፕ አርብ ምሽት የሶስቱ ሀገራት ጥምር ሀይል በሶሪያ ላይ የሚሳኤል ጥቃት እንዲፈጽም አዟል፡፡የአሜሪካ ምንጮች እንደሚያሳዩ አርብ ምሽት ከተተኮሱ 105 ሚሳኤሎች ሁሉም ኢላማቸውን የጠበቁና ተልዕኮአቸውን የፈጸሙ ሲሆኑ የሩሲያ ምንጮች ደግሞ 71 ያህሉ ሊመክኑ እንደቻሉ ነው የሚያሳዩት፡፡የኬሚካል የጦር መሳሪያ ቅመማ ማእከል ስለመሆኑ በዋሽንግተን የሚታመነው ባርዘህ ኮምፕሌክስም መመታቱን ዩኤስ ብትናገርም ሶሪያ ግን ይህም እንዳልተሳካ ነው የምታነሳው፡፡ለሁሉም ግን በዱማ የኬሚካል የጦር መሳሪያ አገልግሎት ላይ ስለመዋል አለመዋሉ ለማረጋገጥ የመርዛማ ኬሚካል ጦር መሳሪያ ክልከለካው ተቋም ስራውን እንዲጀምር ከሶሪያና ሩሲያ ይሁንታን አግኝቷል፡፡ (ምንጭ ፤ ቢቢሲና ሮይተርስ)